**9ο ΔΗΜ. ΣΧ. ΚΑΛΑΜΑΡΙΑΣ** ΣΧ.ΕΤΟΣ 2020-2021

Καλαμαριά 14 Σεπτεμβρίου 2020

 Αγαπητοί γονείς,

οι εκπαιδευτικοί και ο Διευθυντής του Σχολείου σας ευχόμαστε να έχετε εσείς και τα παιδιά σας μια δημιουργική κι εποικοδομητική σχολική χρονιά ζώντας την κάθε ημέρα με υγεία και χαρά!

 Με το ξεκίνημα της φετινής δύσκολης σχολικής χρονιάς είναι χρήσιμο να γνωρίζετε κάποιες σημαντικές πληροφορίες που θα βοηθήσουν εσάς και θα συμβάλλουν στην ομαλότερη και καλύτερη λειτουργία του Σχολείου.

* Το σχολείο θα λειτουργεί καθημερινά με πλήρες το πρωινό και ολοήμερο πρόγραμμά του.
* Η **πρωινή προσέλευση** των παιδιών (εκτός αυτών που έχουν εγγραφεί στην Πρωινή Ζώνη) πρέπει να πραγματοποιείται το χρονικό διάστημα **7:55-8:15πμ**
* Οι μαθητές/τριες θα μπαίνουν στο σχολείο φορώντας την μάσκα τους καθώς η **χρήση μάσκας** για τα παιδιά, τους/τις εκπαιδευτικούς το λοιπό προσωπικό και τους /τις επισκέπτες/τριες είναι **υποχρεωτική** σε όλους τους εσωτερικούς χώρους του σχολείου και στους εξωτερικούς όταν υπάρχει συνωστισμός. Δεν είναι υποχρεωτική η χρήση της μάσκας την ώρα των διαλειμμάτων και κατά την διάρκεια της γυμναστικής/άθλησης. Οι αίθουσες διαθέτουν υγρό αντισηπτικό το οποίο τα παιδιά θα χρησιμοποιούν πριν την είσοδο και την έξοδό τους καθώς και μετά την χρήση μαρκαδόρων και σπόγγου πίνακα. Συνιστάται για την καλύτερη προστασία όλων, τα παιδιά, να έχουν μαζί τους περισσότερες από μία μάσκες (καθεμία σε ξεχωριστό σακουλάκι φύλαξης), ατομικό αντισηπτικό και δοχείο νερού.
* Σε περίπτωση που **μαθητής/τρια** **δεν τηρεί τις υποχρεώσεις** του/της ως προς την υποχρεωτική χρήση μάσκας **δεν του/της επιτρέπεται η είσοδος στη σχολική τάξη**, λαμβάνει απουσία και παραμένει σε ειδικό χώρο μέχρι την παραλαβή του από τους γονείς/κηδεμόνες του.
* Οι αίθουσες έχουν διαμορφωθεί με τρόπο που να διασφαλίζεται η μέγιστη δυνατή απόσταση μεταξύ των μαθητών/τριων (ένα παιδί ανά θρανίο όπου είναι εφικτό, σταθερές θέσεις στα θρανία)
* Δεν πραγματοποιούνται εκδρομές, εκπαιδευτικές επισκέψεις, μαθητικά συνέδρια, σχολικά πρωταθλήματα και προγράμματα ανταλλαγής μαθητών και εκπαιδευτικών. Διδακτικές επισκέψεις και περίπατοι δύνανται να διεξάγονται ανά τμήμα με υποχρεωτική χρήση μάσκας. Οι σχολικές γιορτές πραγματοποιούνται από κάθε τμήμα χωριστά.
* Η **είσοδος**, κατά τις ώρες λειτουργίας του Σχολείου, **δεν επιτρέπεται σε κανένα ενήλικα** παρά μόνο μετά από άδεια του Διευθυντή. Οι επισκέψεις των γονέων/κηδεμόνων στο σχολείο θα πραγματοποιούνται μετά από προηγούμενη **τηλεφωνική συνεννόηση**.
* Το κουδούνι για την έναρξη των μαθημάτων «χτυπάει» στις 8:15π.μ. και για το τέλος των μαθημάτων στις 13:15μ.μ., για όλες τις τάξεις και για όλα τα παιδιά που δεν παραμένουν στο ολοήμερο.
* Η **έγκαιρη προσέλευση** των παιδιών είναι **εξαιρετικά σημαντική** για τα ίδια τα παιδιά και για την ομαλή διεξαγωγή της διδασκαλίας. Παρακαλούνται θερμά οι συνοδοί των παιδιών να τηρούν με συνέπεια τις ώρες προσέλευσης-αποχώρησης, να **μην συνωστίζονται** και να παραμένουν έξω από το χώρο του Σχολείου.
* Τα παιδιά που παραμένουν στο ολοήμερο σχολάνε την ώρα που έχει δηλώσει το καθένα, δηλαδή ή στις 15:00μ.μ. ή στις 16:00μ.μ. Η ώρα του φαγητού είναι από 13:20μ.μ.-14:00μ.μ. Υπενθυμίζουμε ότι τα παιδιά πρέπει να έχουν μαζί τους **τροφή που δεν απαιτεί ζέσταμα και συντηρείται στο ψυγείο**.
* **Το κολατσιό πρέπει είναι να δίνεται στα παιδιά από το πρωί**. Το προσωπικό του Σχολείου **δεν θα παραλαμβάνε**ι και δεν θα παραδίδει σε μαθητές/τριες κανενός είδους τροφή καθ’ όλη την διάρκεια της λειτουργίας του.
* Η τακτικότητα της φοίτησης αποτελεί σημαντικό παράγοντα καλής σχολικής προσαρμογής και επίδοσης. Τα παιδιά πρέπει να απουσιάζουν μόνο για πραγματικά σοβαρούς λόγους. **Σε περίπτωση απουσίας μαθητή/τριας οι γονείς υποχρεούνται να επικοινωνήσουν με το Σχολείο (2310 472730)**
* Λόγω των μέτρων προφύλαξης δεν επιτρέπεται στα παιδιά να φέρνουν στο Σχολείο μπάλες, κούκλες και κάθε είδους παιχνίδια.
* Παρακαλούμε πολύ να ελέγχετε καθημερινά τις τσάντες των παιδιών σας προκειμένου να εντοπίζετε *«ενημερωτικά σημειώματα»* ή *«ανακοινώσεις»* του Σχολείου και κυρίως να διαπιστώνετε αν τους λείπουν προσωπικά αντικείμενα (γραφική ύλη, κασετίνες, ρούχα, τάπερ, παγουράκια κλπ) ή έχουν κάποια ξένα.
* Παρακαλούμε να ανταποκρίνεσθε με συνέπεια στο περιεχόμενο και να τηρείτε τις προθεσμίες που θα αναγράφονται στα *«ενημερωτικά σημειώματα»* και στις *«ανακοινώσεις»* του Σχολείου. Η μη τήρησή τους δημιουργεί αξεπέραστα προβλήματα στον προγραμματισμό του δραστηριοτήτων και υποχρεώσεων του Σχολείου και μπορεί να οδηγήσει στη ματαίωση πραγματοποίησης εκπαιδευτικών επισκέψεων ή στον αποκλεισμό μαθητών/τριών από σχολικές δραστηριότητες ή προνοιακές δομές (αθλητισμό, ολοήμερο, ξένες γλώσσες, κατασκήνωση, ιατρικές εξετάσεις κλπ). Ανακοινώσεις και χρήσιμες πληροφορίες για την λειτουργία του Σχολείου θα βρίσκετε και στην ιστοσελίδα του Σχολείου <http://9dim-kalam.thess.sch.gr/wordpress/wordpress>
* Η **«υπεύθυνη δήλωση για την αποχώρηση»** των παιδιών που θα βρείτε σήμερα στην τσάντα του παιδιού σας, επειδή είναι πολύ σημαντική για την ασφάλεια τους, παρακαλούμε πολύ **να επιστραφεί συμπληρωμένη οπωσδήποτε αύριο 15/9/2020**
* Ελπίζουμε ότι φέτος δεν θα αντιμετωπίσουμε πρόβλημα με τις ψείρες αλλά αν αυτό δεν συμβεί, σας παρακαλούμε, προκειμένου η αντιμετώπισή του προβλήματος, να είναι αποτελεσματική, να δράσουμε συντονισμένα, καθολικά και σύμφωνα με τις οδηγίες που θα δοθούν.
* Για κάθε πρόβλημα που αντιμετωπίζει το παιδί σας απευθυνθείτε χωρίς δισταγμό στον/στην εκπαιδευτικό της τάξης και στο Διευθυντή. Αποφύγετε με κάθε τρόπο να απευθυνθείτε απευθείας σε γονέα άλλου παιδιού για να λύσετε τυχόν διαφορές των παιδιών σας. Το Σχολείο σας περιμένει και θα δώσει οπωσδήποτε λύση.
* Τέλος, για να πολλαπλασιάσετε την προσωπική σας προσφορά στα παιδιά, σας καλούμε να πλαισιώσετε και να στηρίξετε όσο πιο ενεργά γίνεται το Σύλλογο Γονέων, η βοήθεια του οποίου στο Σχολείο είναι κρίσιμη, χρήσιμη και σημαντική!

 Οι εκπαιδευτικοί και ο Διευθυντής

 του 9ου Δημ. Σχολείου Καλαμαριάς